Lamor

**Lamor** on vuonna 1982 perustettu ympäristöpalveluihin ja -tuotteisiin erikoistunut suomalainen pörssiyhtiö. Lamorin visiona on puhdas huominen ja Lamor pyrkii tavoitteeseensa yhdessä asiakkaiden ja yhteistyökumppaneiden kanssa ympäristönsuojelu-, maanpuhdistamis- ja ennallistamisen sekä materiaalinkierrätysratkaisujen avulla. 

 Lamor toimii yhteensä yli sadassa maassa ja sillä on tytär- ja osakkuusyhtiöitä yli 20 maassa. Lamor Corporation Oyj on julkisesti listattu yhtiö, jonka osakkeet on noteerattu Nasdaq Helsinki Oy:n pörssilistalla.  

Lamor Corporation Oyj:n  pääomistaja on Larsenin perhe. Yhtiön Lamor-nimi on lyhenne sanoista Larsen Marine Oil Recovery.
## Historia
Lamorin tulevaisuuden menestykseen öljyntorjunnan alalla eniten vaikuttanut läpimurto oli Lamorin keksimä yksinkertainen mereen valuneen öljyn keräystekniikka, harjakeräin eli skimmeri. Tämä keksintö loi pohjan Lamorin ydinfilosofialle: halulle kehittää yksinkertaismpia ja tehokkaimpia teknisiä ratkaisuja asiakkaiden yksilöllisille öljyvuotohaasteille, syntyivätpä ne missä päin maailmaa tahansa.  

### 1982–1999

Varustamoalaan erikoistunut Lamor perustettiin vuonna 1982. Lamorin juuret olivat varustamo- ja telakkayhtiö Oy Böge Larsen Ab:ssä, jonka omistaja Böge Larsen myi pääosan yrityksestään Starckjohann-Telcolle samana vuonna. Perheen omistukseen jäi veneosasto Larsen Marine Ab, jonka toimitusjohtajaksi nimettiin Bent Larsen, Böge Larsenin poika. Aluksi Larsen Marine tarjosi pienveneiden talvisäilytystä ja laivakorjauksia. 

Lamor valmistutti kaikki tuotteensa alihankkijoilla ja 1980-luvun alussa yrityksellä oli itsellään vain kolme työntekijää, jotka hoitivat myyntiä ja markkinointia. Tuoteideoita Lamor keräsi muun muassa potentiaalisilta asiakkailta.

1990-luvun alun telakkakriisi ja Neuvostoliiton hajoaminen vaikeuttivat Lamorin toimintaa. Se vaihtoi toimialan öljyntorjuntaan, sillä yhtiö oli kehittänyt siihen sopivan harjakeräyslaitteen. Muun muassa Suomen ympäristöministeriö hankki Lamorilta öljyntorjuntakalustoa Baltian maihin. Laitteita ostettiin myös Puolaan ja Ruotsiin, jonka rajavartiolaitos testasi eri valmistajien öljynkeräyslaitteita ja totesi Lamorin tuotteen olevan lähes kolme kertaa tehokkaampi kuin kilpailijoiden tuotteet.

Vuonna 1995 yrityksen nimi lyheni muotoon Lamor.

### 2000–2009

Vuonna 2002 Lamorilla oli 18 työntekijää. Yrityksen päätuotteita olivat öljypuomit, keräyslaitteet, pumput ja öljyntorjunta-alukset. Elokuussa se osti kilpailijansa, öljyntorjunta-alalla toimivan loviisalaisen LMP Patents Ltd Oy:n eli Lorin) liiketoiminnan ja sen öljyntorjuntaan liittyvät noin 150 patenttia. Lamor osti myös englantilaisen GT Pollution Tech Ltd:n, joka oli erikoistunut erilaisiin öljyntorjuntakalustoihin. Kauppojen myötä yhtiöstä tuli maailman suurin öljyntorjuntalaitteiden toimittaja. Lamorin liikevaihto oli noin 13 miljoonaa euroa.

Vuonna 2004 Lamorilla oli uusi tytäryhtiö Yhdysvalloissa ja sen kiinalainen tytäryhtiö oli parivuotias. Lamor oli suurin Kiinaan öljyntorjuntajärjestelmiä myyvä yhtiö.

Vuonna 2005 Lamor Corporation Ab teki sopimuksen Venäjän tärkeimmän öljyntuotantoalueen ympäristönsuojelusta. Lamorille siirtyivät Nefte Yuganskin öljyntuotantoalueen ympäristönsuojelusta aiemmin vastanneen venäläisen Yukos Service Ecologia -yhtiön liiketoiminta ja sen 250 työntekijää, kalusto ja toimintaverkosto.

Tammikuussa 2006 Lamor Corporation Ab:n toimitusjohtaja Bent Larsen kertoi Lamorin kehittäneen konseptin, jossa öljyntorjuntakalusto keskitettäisiin alueellisen torjuntakeskuksen varastoon, josta sitä voitaisiin vuokrata tai myydä asiakkaille. Konseptin rahoitukseen etsittiin varustamoja, öljy-yhtiöitä ja muita alan toimijoita. Öljyntorjuntakeskuksen omistaisi tarkoitusta varten perustettu yhtiö, jonka osakkaita voisivat olla esimerkiksi alan laitevalmistajat, sen palveluita käyttävät yritykset ja ulkopuoliset sijoittajat. Keskuksessa myös koulutettaisiin öljyntorjuntaan tarvittava henkilöstö. Helmikuussa Lamor tarjosi Suomen ympäristöministeriölle sopimusta Suomen öljyntorjuntavalmiuden parantamisesta. Ympäristöministeriö ja Sitra tilasivat hankkeesta ulkopuolisen selvityksen. Lamorilla oli oma myyntikonttori Kiinassa, Englannissa, Intiassa, Yhdysvalloissa ja Venäjällä ja lähes 200 alihankkijaa, joista pääosa sijaitsi Etelä-Suomessa. Pääosan hankinnoista Lamor oli keskittänyt noin kymmenelle merkittävimmälle alihankkijalleen. Lamor-brändillä myytiin satoja tuoteversioita öljynkeräysaluksista puhdistusalueen valaisimiin. Yhtiön omaan patenttiin ja suunnitteluun perustuvaa öljyn harjakeräyslaitetta eli skimmeriä myytiin avomerikäyttöön. Syyskuussa Lamor yhtiöitti liiketoimintansa erillisiksi liiketoimintayhtiöiksi. Lamor Corporation Ab ja sen tytäryhtiöt keskittyivät öljyntorjuntakaluston ja -järjestelmien kehittämiseen sekä myyntiin. Uusi yhtiö Clean Globe International Ltd taas vastasi öljyntorjuntakeskuksista ja ympäristönsuojeluhankkeista. Samalla Lamorin öljyntorjuntakaluston sekä muiden laitteiden alihankintavalmistus siirrettiin erilliselle Lamor Technics -yhtiölle, jonka pääomistajina olivat tasaosuuksin Lamor Corporation Ab ja porvoolainen Factorix Oy.

Joulukuussa 2007 Lamor osti raisiolaisen Tarwell Oy:n.

Maaliskuussa 2008 Lamor perusti Swire Pacific Offshoren kanssa yhteisyrityksen Lamor Swire Environmental Solutions, joka muun muassa koulutti öljyntorjuntaa Swire Pacificin 1&nbsp;500 merimiehelle. 
Huhtikuussa Lamor Groupiin kuuluva Clean Globe International osti 26 prosentin osuuden venäläisestä Sahalinin saarella toimivasta ympäristönsuojeluyhtiö Ecoshelf Sahalinista. Se oli erikoistunut öljyntorjunnan lisäksi jätehuoltoon ja muihin ympäristönsuojelun palveluihin. Yrityksen liikevaihto oli tuolloin noin 20 miljoonaa euroa ja se työllisti 200 henkilöä. Toukokuussa Lamor osti yhdysvaltalaisen Hyde Marine Inc -nimisen yrityksen, joka valmistaa järjestelmiä ja laitteita, jotka ehkäisevät haitallisten eläimistön ja merikasvien leviämisen alusten painolastivesien mukana. Hyde Marine Inc oli kooltaan pieni, mutta Lamorin mukaan sen potentiaali oli suuri, sillä tulevien kymmenen vuoden aikana painolastiveden käsittelyjärjestelmien markkinat arvioitiin olevan miljardien eurojen arvoisia. Lokakuussa Lamor osti yhdysvaltalaisen Slickbar Productsin. Lamorin liikevaihto oli 36 miljoonaa euroa kesäkuussa 2008 päättyneellä tilikaudella. Yhtiössä oli sata työntekijää. Yhtiön suurin markkina-alue oli Venäjä, josta tuli 40 prosenttia liikevaihdosta. Vuonna 2008 Lamoria pitkään johtanut Bent Larsen kuoli. 

Vuonna 2009 Lamor Groupin hallitus nimitti Kent Björklundin konsernin toimitusjohtajaksi talon sisältä. Yhtiöryhmässä oli noin 100 työntekijää, minkä lisäksi maailmanlaajuiseen tuotantoverkostoon kuului noin 200 henkilöä. 

### 2010–

Huhtikuussa 2010 BP:n öljynporauslautta räjähti Meksikonlahdella ja Lamoria pyydettiin paikalle. Kesän aikana Louisianan rannikolle lähti Suomesta lentorahtina yli 400 öljynkeräysyksikköä, Lamorin Kiinan tehtaalta toimitettiin satoja kilometrejä öljypuomia ja myös muista neljästä Lamorin laitekeskuksesta Englannista, Omanista, Dubaista sekä Yhdysvalloista toimitettiin paikalle laitteita. BP:n käyttämistä öljynkeräysyksiköistä 60 prosenttia oli Lamorin toimittamia. Meksikonlahden katastrofin ollessa pahimmillaan Lamor oli torjumassa myös neljää pienempää öljyvahinkoa Kiinassa, Singaporessa, Egyptissä ja Michiganissa Yhdysvalloissa. Onnettomuuden myötä myös Lamorin yhtiörakennetta muutettiin, Lamor Group ja Lamor Corporation yhdistettiin ja Fred Larsenista tuli toimitusjohtaja. Björklund jatkoi Lamorin osakkuusyhtiössä Lamor Technicsissa toimitusjohtajana.

Vuonna 2011 Lamor osallistui yhdysvaltalaisen X-Prize Foundation -säätiön järjestämään öljyntorjuntateknologiaa kehittäville yrityksille tarkoitettuun kilpailuun. Kymmenestä finalistista puolet oli Euroopasta ja puolet Yhdysvalloista. Säätiö halusi kilpailun avulla kannustaa yrityksiä investoimaan tutkimukseen ja tuotekehitykseen. Maailmassa oli neljä merkittävää öljyntorjuntayhtiötä, joista Lamor oli suurin. Markkinoiden koko oli noin 300 miljoonan euroa ja sillä toimi myös kymmeniä pienempiä yhtiöitä.

Maaliskuussa 2012 Suomen Teollisuussijoitus Oy ja Etera tekivät vähemmistösijoituksen Lamor Corporation Ab:hen. Elokuussa Etteplan ja Lamor kertoivat kehittävänsä yhdessä innovatiivisen keräinjärjestelmän öljyntorjuntatarkoituksiin. Lamor kutsui Etteplanin suunnittelemaan ja kehittämään yhdessä Lamorin kanssa käyttövalmista öljyntorjuntajärjestelmää, joka edustaisi siirrettävyydeltään ja toiminnallisuudeltaan uudenlaista tasoa. Uudessa öljyntorjuntajärjestelmässä on keräin, keräimen nostomekanismi, kiinnityslaitteisto ja puomi, jotka voi kaikki pakata yhteen siirrettävään 20 jalan konttiin ja asentaa mihin tahansa tasakantiseen alukseen. Aiemmat keräinjärjestelmät oli suunniteltu asennettaviksi kiinteästi erityisiin öljyntorjunta-aluksiin.

Vuonna 2015 Lamor sijoitti ecuadorilaiseen Corenaan, joka tuotti ympäristöpalveluita.

Maaliskuussa 2016 Lamor teki yhteistyösopimuksen norjalaisen Markleenin kanssa, joka on erikoistunut öljyn keräämiseen avomerellä. Vuonna 2016 syntyi Lamorin spin-off -yritys Hailer, jonka tuote on asiakaskontaktien hallintaan sopiva digitaalinen alusta.

Keväällä 2017 Lamor ja Venäjän valtiollinen energiayhtiö Rosneft allekirjoittivat aiesopimuksen arktisen alueen öljyntorjuntalaitteiden lokalisointia koskevien mahdollisuuksien arvioinnista Venäjällä. Osapuolten tavoitteena oli alkaa tuottaa Venäjällä yhdessä öljyntorjuntalaitteita, öljypuomeja sekä muita laitteita ja komponentteja.

Huhtikuussa 2018 Lamor Corporation kertoivat ostavansa Meritaito Oy:ltä SeaHow-öljyntorjuntalaitteisiin liittyvän liiketoiminnan.

### 2020–
Helmikuussa 2020 yhtiö nosti öljyntorjunnan lisäksi omiksi liiketoiminta-alueisiin myös jätteen- ja vedenkäsittelyn. ​Maaliskuussa Lamorin tytäryhtiö Corena Group Ab yhdistettiin emoyhtiö Lamor Corporationiin. Joulukuussa Lamor Corporation oli yksi neljästä Business Finlandin järjestämän kasvumoottorikilpailutuksen voittajista. Yritykset tavoittelevat verkostonsa kanssa uutta innovaatioihin pohjautuvaa liiketoimintaa, jonka arvo on vähintään miljardi euroa. Voittajille myönnettiin valtion pääomalaina, jolla alustayhtiö voi kehittää ekosysteemiään. Omassa projektissaan Lamor tavoittelee jätemäärän vähentämistä vesissä keskittyen merien laskujokiin.

2020-luvulla Lamor Corporation Oyj on vahvistanut asemaansa ympäristöratkaisujen alalla voittamalla merkittäviä hankkeita ja laajentamalla palveluvalikoimaansa erityisesti maaperän puhdistuksessa sekä veden- ja jätteenkäsittelyssä.   

Vuonna 2022 Lamor perusti yhdessä Resiclo Oy:n kanssa Lamor Resiclo Oy:n (jonka Lamor osti myöhemmin kokonaan haltuunsa), jonka tavoitteena on rakentaa muovien kemiallisen kierrätyksen laitos Porvoon Kilpilahteen. Tämä hanke mahdollistaa vaikeasti kierrätettävien muovien uusiokäytön, vähentäen näin muovijätteen määrää ja edistäen kiertotaloutta. Ilmastorahasto myönsi hankkeelle 6 miljoonan euron pääomalainan sen toteuttamiseksi.  

Vuonna 2022 Lamorille myönnettiin ensimmäisenä suomalaisena yhtiönä Nasdaq Green Equity Designation -merkintä. Tämä merkintä osoittaa, että yli 50 % yhtiön liiketoiminnasta ja investoinneista on ympäristöystävällisiä, mikä korostaa Lamorin sitoutumista kestävään kehitykseen ja vihreisiin liiketoimintamalleihin. 

## Organisaatio
Lamorin pääkonttori on Suomessa. Yhtiöllä on toimintaa yli 100 maassa, ja tytär- ja osakkuusyhtiöitä ympäri maailman yli 20 maassa. Vuoden 2024 lopussa yhtiö työllisti 643 henkilöä. 

## Tuotteet ja palvelut
Lamor tarjoaa palvelujaan monille toimialoille, kuten öljy- ja kaasuteollisuudelle, merenkululle, jätehuollolle ja julkiselle sektorille. 

Lamor on vuosikymmeniä toiminut strategisena kumppanina paikallisille viranomaisille ja energiayhtiöille toimittaen näille öljyntorjuntateknologiaa sekä auttaen näitä kehittämään ympäristönsuojeluvalmiuksiaan ympäri maailmaa. Lisäksi Lamor on ollut mukana merkittävissä öljyonnettomuuksien puhdistus- ja ympäristönsuojeluhankkeissa, mikä on vahvistanut sen asemaa globaalina johtajana vuotojen hallinnassa ja puhdistuksessa. 

Tarjontaan kuuluu laaja valikoima ympäristöalan tuotteita ja palveluita, jotka keskittyvät öljyntorjuntaan, sekä jätteen- ja vedenkäsittelyyn.  

Yhtiön liikevaihto syntyy kolmesta tuotelinjasta, jotka ovat **ympäristönsuojelu**, **maanpuhdistus** ja **ennallistaminen**, sekä **materiaalinkierrätys**. Lamorin liiketoiminnan ytimessä on tuoteportfolioiden synergia. Ympäristönsuojelu kattaa ratkaisuja ympäristövahinkojen torjumiseksi ja puhdistamiseksi, keskittyen erityisesti öljyntorjuntaan sekä maalla että merellä. Maanpuhdistus ja ennallistaminen kattaa saastuneiden maa-alueiden ennallistamisen edistäen ekologista palautumista ja biodiversiteetin säilymistä. Lisäksi Lamor kehittää ja toimittaa jätteen- ja vedenkäsittelyratkaisuja, jotka auttavat luonnonvarojen kestävään käyttöön ja kiertotalouden edistämiseen, mukaan lukien muovin kemiallinen kierrätys. 

Tärkeimmät kategoriat: 

**1. Tuotteet**

**Öljyntorjuntalaitteet** 

* Öljynkeräyslaitteet (esim. skimmerit) 

* Öljypuomit ja suojaverkot 

* Öljynvarastointisäiliöt ja pumput 

**Jätteenkäsittely** 

* Biologiset maaperän puhdistusratkaisut 

* Maanpesulaitokset 

* Laitteistot vaarallisen jätteen käsittelyyn 

**Vedenkäsittely** 

* Öljynerotusjärjestelmät 

* Teollisuuden vedenpuhdistuslaitteet 

* Suolanpoistolaitteistot 

**2. Palvelut**

**Öljyntorjunta ja hätäpalvelut** 

* Nopeat ympäristökatastrofien torjuntapalvelut 

* Öljyvuotojen hallinta ja siivous 

* Konsultointi ja koulutus 

**Maaperän ja veden puhdistus** 

* Pilaantuneen maa-aineksen käsittely 

* Vaarallisen jätteen käsittely ja hävittäminen 

* Puhdistusratkaisut teollisuuden tarpeisiin 

**Jätteenkäsittelyratkaisut** 

* Kiertotalousratkaisut (esim. muovin kemiallinen kierrätys) 

* Jätehuollon optimointi yrityksille 

​2020-luvulla Lamor on toteuttanut useita merkittäviä projekteja ympäristönsuojelun ja kiertotalouden edistämiseksi muun muassa Kuwaitissa, Saudi-Arabiassa ja Bangladeshissa, sekä laitetoimituksia Euroopassa ja Aasiassa. 

## Tunnustuksia
*Lamor palkittiin vuoden 2003 yrityksenä Uudellamaalla
*Vuonna 2004 Lamor Corporation Ab sai vuoden 2004 valtakunnallisen yrittäjäpalkinnon sekä Tasavallan presidentin kansainvälistymispalkinnon.
*Vuonna 2022 yritys palkittiin Uudenmaan yrityspalkinnolla kiertotalousyrityksen sarjassa. Tunnustus myönnettiin erityisesti Lamorin suunnitelmista rakentaa Porvoon Kilpilahteen muovien kemiallisen kierrätyslaitos, joka mahdollistaa vaikeasti kierrätettävien muovien uusiokäytön ja vähentää ympäristökuormitusta. 
*Vuonna 2023 Ilmastorahasto myönsi Lamorin hankeyhtiölle, Lamor Resiclo Oy:lle, 6 miljoonan euron pääomalainan muovien kemiallisen kierrätyslaitoksen toteuttamiseksi Porvoon Kilpilahteen. Tämä rahoitus tukee Lamorin pyrkimyksiä edistää kiertotaloutta ja vähentää muovijätteen aiheuttamia ympäristöhaittoja.
## Lähteet

## Aiheesta muualla